b'\n_START_ARTICLE_\nAnne Rice\n_START_SECTION_\nBiografia\n_START_PARAGRAPH_\nNascuda sota el nom de Howard Allen O\'Brien, des de petita va canviar el seu nom per "Anne". Es va casar amb  el poeta i pintor Stan Rice el 1961, avui ja mort, i van tenir dos fills. La primera, Michelle, el 1966, que va morir de leuc\xc3\xa8mia quan tenia 5 anys, i el segon, el fam\xc3\xb3s escriptor homosexual Christopher Rice, que va n\xc3\xa9ixer el 1978._NEWLINE_Des de petita es va interessar en temes de vampirs i bruixes. En la seva carrera com a escriptora, tamb\xc3\xa9 ha publicat amb els \xc3\xa0lies Anne Rampling i A. N. Roquelaure, aquest darrer en els seus primers anys. Els seus llibres que estan orientats a adults contenen mescles de l\'horror amb la sexualitat, i en ells destaquen els sentiments er\xc3\xb2tics que senten els seus personatges. Les obres m\xc3\xa9s importants sota aquests pseud\xc3\xb2nims s\xc3\xb3n La trilogia de la Bella dorment, on Rice va deixar volar la seva imaginaci\xc3\xb3 portentosa, i va situar l\'acci\xc3\xb3 en ubicacions llunyanes i palaus._NEWLINE_El seu primer llibre, Interview with the vampire (Entrevista amb el vampir) va ser escrit el 1973 i publicat el 1976. El 1994 Neil Jordan va realitzar una pel\xc2\xb7l\xc3\xadcula basada en aquest llibre, protagonitzada per Tom Cruise i Brad Pitt, i uns anys m\xc3\xa9s tard es va realitzar una altra pel\xc2\xb7l\xc3\xadcula de la s\xc3\xa8rie Cr\xc3\xb2niques Vamp\xc3\xadriques, basada en el llibre The queen of the damned (La reina dels condemnats). La pel\xc2\xb7l\xc3\xadcula en q\xc3\xbcesti\xc3\xb3 va ser criticada per no mantenir gaire relaci\xc3\xb3 amb el llibre original._NEWLINE_Al desembre de 1998 es va diagnosticar a Rice una diabetis mellitus quan va entrar en un coma diab\xc3\xa8tic. Des que va comen\xc3\xa7ar a tractar la seva nova condici\xc3\xb3 amb insulina, Rice ha estat una activista perqu\xc3\xa8 la gent es faci ex\xc3\xa0mens peri\xc3\xb2dicament per a revisar la seva salut en general._NEWLINE_Rice, que va arribar a pesar 254 lliures, va lluitar sempre contra el sobrep\xc3\xa8s, i va patir una depressi\xc3\xb3 per la malaltia i la mort del seu marit el desembre de 2002. Cansada de patir apnea del son, de la seva mobilitat limitada i altres problemes causats per l\'obesitat, es va sotmetre a una cirurgia de bypass g\xc3\xa0stric el 15 de gener de 2003._NEWLINE_El 30 de gener de 2004, Anne Rice va anunciar que deixaria Nova Orleans per mudar-se al suburbi de Jefferson Parish, Louisiana. Va posar la m\xc3\xa9s gran de les seves tres cases en venda i planeja vendre les altres dues. Viu sola des de la mort del seu marit i des de la mudan\xc3\xa7a de son fill a un altre estat. Tot i que alguns asseguren que desitja m\xc3\xa9s privadesa respecte dels fan\xc3\xa0tics que acampen dies a fora de casa seva, es van comptar m\xc3\xa9s de 200 persones esperant per poder parlar amb ella despr\xc3\xa9s del servei dominical de l\'esgl\xc3\xa9sia. Tamb\xc3\xa9 se la reclama molt en la firma de llibres per als apassionats de la ci\xc3\xa8ncia-ficci\xc3\xb3._NEWLINE_Rice va passar fins fa poc un mal moment professional, quan va tenir l\'oportunitat de llegir les males opinions que expressaren alguns usuaris d\'Amazon.com al seu llibre Blood Canticle. L\'actitud de l\'escriptora va ser titllada de rid\xc3\xadcula i fora de context._NEWLINE_La popularitat de Rice va baixar for\xc3\xa7a a causa de les males cr\xc3\xadtiques que han rebut les seves \xc3\xbaltimes obres, ja que els seus darrers llibres s\'assemblen massa als anteriors i no adquireixen l\'originalitat dels altres.\n_START_SECTION_\nTornada al catolicisme\n_START_PARAGRAPH_\nEl 1998, despr\xc3\xa9s d\'haver passat la major part de la seva vida adulta com a atea, Rice regressa a la fe cat\xc3\xb2lica, la qual no havia practicat des dels 18 anys. L\'octubre de 2005, Rice va anunciar en la revista Newsweek, que en endavant nom\xc3\xa9s escriuria sobre Jesucrist nostre senyor. El seu primer llibre en aquesta s\xc3\xa8rie s\'anomena Crist el senyor, fora d\'Egipte, que comen\xc3\xa7a una trilogia que pret\xc3\xa9n narrar la hist\xc3\xb2ria de la vida de Jes\xc3\xbas. Amb aquest fet, finalitza doncs, la saga Cr\xc3\xb2niques vamp\xc3\xadriques.'